text: Puçol ja compta amb dotze nous policies locals
  Inici Policía / Protecció Civil Puçol ja compta amb dotze nous policies locals
  Més de 400 opositors aspiraven a cobrir les dotze places vacants de Policia Local de Puçol. No obstant només els millor preparats, huit hòmens i quatre dones, han aconseguit superar amb èxit este repte. L'alcalde, José Vicente Martí, els demana ara responsabilitat i professionalitat perquè la Policia Local siga excel·lent.
  El dimarts 1 de febrer, el Saló de Plens de l'Ajuntament de Puçol va ser testimoni de la presentació oficial dels dotze nous agents de la Policia Local del municipi, huit hòmens i quatre dones. Un a un els agents van jurar o van prometre el seu càrrec davant de la mirada atenta de l'alcalde, José Vicente Martí, i de l'intendent cap de la Policia Local, Vicente Giménez. A més, la resta de regidors que formen part de l'equip de govern també van assistir a l'acte.
  Ángel Sánchez, regidor de seguretat ciutadana, va mostrar la seua satisfacció per la presentació dels nous agents, ja que "quan vam arribar al govern el procés d'oposicions per a estes places d'agents de la Policia Local es trobava impugnat pels sindicats. Gràcies a les negociacions vam aconseguir desbloquejar esta situació i iniciar el procés de selecció de deu nous policies. A més, hem formalitzat també una clàusula que permet cobrir places vacants i consolidar el 100% de la plantilla fins als 36 agents que formen la Policia Local de Puçol".
  Gràcies a esta mesura dos agents interins han consolidat el seu lloc de treball i ja tenen una ocupació fixa. Amb estes iniciatives, basades en l'economia d'escala, este procés resulta més barat, ja que és més econòmic realitzar dotze processos de selecció conjuntament que el de deu agents per un costat i després el dels altres dos.
  Per la seua banda, l'alcalde de Puçol, José Vicente Martí, va felicitar els nous agents per la seua incorporació i els va animar que actuen amb responsabilitat i professionalitat en l'exercici de la seua labor. "Heu superat una oposició, però el verdader professional es forja en el carrer, treballant i ajudant dia a dia als ciutadans de Puçol. Ací és on heu de demostrar la vostra vàlua. I recordar: la Policia Local ha de ser excel·lent, tant en l'ajuda que presta als veïns com en el tracte que els dóna", va afirmar l'alcalde.
  En este mateix sentit, l'intendent cap de la Policia Local, Vicente Giménez, va dir als agents que "heu sigut els millors dels més de 400 candidats que aspiraven a estes places. Ara teniu l'oportunitat i l'obligació de demostrar els bons policies que podeu arribar a ser. Espere que vos adapteu prompte al nostre mode de treball i que entre tots siguem capaços de continuar millorant el servei que prestem als ciutadans".
  Els nous agents, que aspiren a convertir-se en funcionaris interins, hauran de completar ara un període de prova d'aproximadament quatre mesos. Durant este temps rebran una formació específica per a superar un examen final del que dependrà que entren o no a formar part definitivament de la Policia Local de Puçol.
  Un fet que els permetria no sols obtindre un treball, sinó, com va expressar l'alcalde, "ser part també del poble de Puçol i sentir-lo com el vostre propi".